大洞内真品,有黄宁内祝之法曰:黄宁者,命门之游神,常与桃康大君,上入黄室。在乳中心上一寸也。当以黄昏时,叩齿二七遍,手摩两乳上,咽液七过,祝曰:
桃康大君,胎生内晨,珠衣佩铃,散气七源,紫盖华冠,正当命门,扶身安神,摄炼三魂,长生驾景,白日升仙,黄室真人,被服黄精,和真流气,周行一形,呼魂制魄,使遂长生,左引右拘,隐身黄灵,乃乘云辇,上到上清。祝毕,使人魂魄安寂,数有吉感。
《太素上灵经》曰:受《大洞真经》许五百年内,得三授,过此不得复出。若反胎藏往,灭迹去世,终度之间,即其人也,可旨付之。若无其人,其终俱归太阴之室,苟非其人,父子传示,故犯冥考也,七祖罹殃,兆慎之哉。